לשון-פר

לְשׁוֹן-פַּר (שם מדעי: Anchusa) הוא סוג של צמחים בעלי פרחים ממשפחת הזיפניים הכולל כ-40 מינים.

מאפיינים 
תפוצתם של מינים אלו כוללת את אירופה, צפון אפריקה ודרומה ובמערב אסיה. כמו כן, מיני הסוג מיובאים כיום לארצות הברית. חלק ממיני לשון-הפר הם צמחים חד-שנתיים, חלקם צמחים דו-שנתיים וחלקם רב-שנתיים, והם בעלי המאפיינים הכללים של משפחת הזיפניים. הם לרוב צמחים עשבוניים המכוסים בשערות זיפיות. עלי הצמח הם פשוטים או תמימים, ומכוסים בשערות קשות.

לפרחי לשון-הפר סימטריה רדיאלית. צבעי הפרחים משתנים בין מיני הסוג. על הצמחים נראים מספר פרחים בעלי חמישה עלי גביע המאוחדים בבסיסם, וחמישה עלי כותרת היוצרים צינור צר שכיוונו מעלה. פרחי לשון-הפר זוכים לביקורים תכופים על ידי דבורים. שורשי לשון-הפר מכילים anchusin, שהוא שרף חום-אדום המשמש לצביעה. הוא אינו מסיס במים, אך כן מסיס באלכוהול, בכלורופורם ובדיאתיל אתר.

מיני לשון-הפר נאכלים על ידי הזחלים של מספר מיני פרפראים.

מינים 
בישראל נפוצים המינים הבאים:
 לשון-פר מצויה (Anchusa undulata) - המין היחיד בסוגו בישראל שהגביע מחולק לאונות עד לאמצען לכל היותר. בשאר המינים עלי הגביע מפורדים עד לבסיסם או כמעט כך.
 לשון-פר מצרית (Anchusa aegyptiaca)
 לשון-פר מדברית (Anchusa milleri)
 לשון-פר מזרחית (Anchusa ovata)
 לשון-פר סמורה (Anchusa strigosa)
 לשון-פר איטלקית (Anchusa azurea)

בעבר המין לשון-פר מגובבת (Anchusa aggregata) נחשב למין של לשון-פר אך היום מקובל לסווגו תחת סוג נפרד לשון-שור והמין נקרא לשון-שור מגובבת - Hormuzakia aggregata.

קישורים חיצוניים 

 מידע ותמונות אודות מיני לשון-הפר הנפוצים בישראל

ערכים שבהם תבנית בריטניקה אינה מתאימה
צמחים שתוארו ב-1753
טקסונים שתוארו בידי קארולוס ליניאוס
זיפניים